Rugbykaptein vertel van Covid-stryd | Netwerk24
Rugbykaptein vertel van Covid-stryd
Deur Rick Marais 27 Julie 2020 06:01
Brendon Hunter, die kaptein van Hawston Skrik vir Niks, vertel hoe die koronavirus sy lewe verander het.Foto: Verskaf
HERMANUS - Die kaptein van Hawston Skrik vir Niks is ’n paar weke gelede positief vir Covid-19 getoets.
Brendon Hunter (27) vertel al kon hy in sak en as gaan lê het, het hy die tyd in afsondering gebruik om hom ’n sterker mens in sy geloof te maak.
“Ek het agtergekom iets is fout toe ek vir twee dae niks meer kon ruik of proe nie. My neus was ook ’n bietjie toe, maar verder het ek geen ander simptome gehad nie. Die eerste sewe dae was ek in self-afsondering omdat iemand by my werk positief getoets is, waarna ek myself ook laat toets het,” sê Hunter.
Hy werk vir Wetstoepassing in die Overstrand en is al langer as 21 dae in sy kamer waar hy geen kontak met sy gesin, familielede of vriende mag hê nie.
“Ek was in die begin baie hartseer oor wat met my gebeur het. Ek is nou al drie weke by die huis. Die eerste twee weke was die moeilikste omdat ek die hele tyd net in my kamer was. Maar ná ’n ruk toe besef ek dat als met ’n rede gebeur en ek moet sterk staan en die Bybel lees. Dalk was dit ’n manier vir die Here gewees om my nader aan Hom te trek,” sê Hunter.
Hy sê tydens die lang tye in sy kamer het hy introspeksie gedoen en vir homself nuwe doelwitte vir sy lewe gestel.
“Ek is op die oomblik baie positief oor die lewe en ek het so te sê Covid-19 oorwin en baie sterker hieruit gekom. My tyd in self-afsondering is amper verby, dan kan ek weer gaan werk. Ek moes vir die 21 dae ingevolge protokol van die werk af wegbly. Ek sien uit daarna om weer rugby te begin oefen ook,” sê hy.
Hunter sê wat hom in dié moeilike tyd deurgedra het, was suurlemoen-water en vitamien C- en sink-aanvullings wat sy ma hom elke dag laat drink het.
“Ek gee nie om as mense weet ek was positief nie. Covid-19 is iets wat my lewe in iets beter verander het. Ek glo steeds God gee sy moeilikste gevegte vir sy sterkste soldate,” sluit Hunter af.